Klokken 15.30 ble hele Oslo rystet av en voldsom eksplosjon.

Utgangspunktet for eksplosjonen skal være lobbyen, kantinen eller garasjeanlegget i Regjeringskvartalets hovedbygning, høyblokka.

Pårørendetelefon etter bombeaksjonen: 815 02 800.

Se bildeserie: Eksplosjon i Oslo

Øyenvitner betegner det hele som en stor eksplosjon, og forteller at det brant i bygget bak.

Kaos og panikk

Det oppsto røykbelagt kaos i gatene, og hersket panikk. Politiet ba folk forlate området.

– Det brenner i bygget bak Statsministerens kontor. De fleste vinduene i SMK er knust og gatene er fulle av bygningsmaterialer og mennesker i sjokk, sa TV 2s reporter på stedet Eivind Fondenes kort tid etter eksplosjonen.

Øyenvitner forteller at folk gråter åpenlyst på gatene, og at flere personer er hardt skadet.

Bevæpnet politi, sykebiler og brannvesen er på plass i gatene. Ambulanser skal være i ferd med å søke etter mennesker. Flere skal være hardt skadet, og det er ifølge vitner sannsynlig personer omkommet.

Tv2.no har vært i kontakt med kriminalvakta som på dette tidspunktet nekter å kommentere.

Stoltenberg uskadet

NTB melder at Statsminister Jens Stoltenberg skal være i sikkerhet.

– Vi kan bare bekrefte at alle som var på jobb på Statsministerens kontor i dag er i god behold, sier seniorrådgiver Øivind Østang til Tv2.no og legger til:

– Det eneste jeg vet er at det har vært brann eller tilløp til brann i det R4-bygget. Det er der olje- og energidepartementet holder til. Østang har ingen ytterligere informasjon om hendelsen.

Sindre Fossum Meyer, politisk rådgiver ved statsministerens kontor, bekrefter dette.

Det er slått full katastrofealarm på sykehusene i Oslo, og alt helsepersonell er kalt inn på jobb, ifølge TV 2s reporter Yvonne Fondenes. Oslos sykehus skal være i ferd med å rydde alle avdelingene for å få plass til de skadde.

Akuttmottaket på Ullevål sykehus melder at de har fått inn syv personer til nå.

Politiet kan bekrefte at det er døde og skadede i forbindelse med eksplosjonen i Regjeringskvartalet i ettermiddag. Det er store skader på bygningene i i området.

Evakuering

Store deler av Oslo sentrum er evakuert, og politiet oppfordrer publikum til ikke å oppholde seg i Oslo sentrum.

Politiet ber også om at pulbikum begrenser bruken av mobiltelefon.

Oslo politidistrikt avholder pressekonferanse kl 1730 på Politihuset. Politiet har mobilisert alt tilgjengelig personell.

– Et titalls er kjørt til Oslo universitetssykehus med skader. Flere lettere skadet og mange sjokkskadet, sier politiet til TV 2 og legger inn.

– Det er størst skader på R4 og høyblokka. Det er mennesker igjen inne i området som venter på klarering fra bombegruppen.

Politeit ønsker ikke å si hvor mange som fremdeles er i området, men bekrefter at etterforskningen allerede er satt i gang.

Politiet ber også folk begrense bruken av mobiltelefon.